Πρωτοβουλία της κυβέρνησης της Γαλλικής Δημοκρατίας για την έκδοση απόφασης του Συμβουλίου σχετικά με την προστασία του ευρώ από την παραχάραξη

(2001/C 75/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 31 και το άρθρο 34 παράγραφος 2 στοιχείο γ),

την πρωτοβουλία της Γαλλικής Δημοκρατίας(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Ο κανονισμός (ΕΚ) αριθ. 974/98 του Συμβουλίου, της 3ης Μαΐου 1998, για την εισαγωγή του ευρώ(3), ορίζει την 1η Ιανουαρίου του 2002 ως ημερομηνία έναρξης της κυκλοφορίας του ευρώ και υποχρεώνει τα συμμετέχοντα κράτη μέλη να εξασφαλίσουν ενδεδειγμένες κυρώσεις κατά της παραχάραξης και παραποίησης των χαρτονομισμάτων και των κερμάτων του ευρώ.

(2) Θα πρέπει να συμπληρωθούν και να ενισχυθούν οι ρυθμίσεις περί προστασίας του ευρώ που έχουν θεσπισθεί από προηγούμενα κείμενα μέσω διατάξεων οι οποίες να διασφαλίζουν στενή συνεργασία μεταξύ των αρμόδιων αρχών των κρατών μελών, της Ευρωπαϊκής Κεντρικής Τράπεζας, των εθνικών κεντρικών τραπεζών, της Ευρωπόλ και της Εurojust, στην καταστολή των αδικημάτων παραχάραξης του ευρώ,

ΑΠΟΦΑΣΙΖΕΙ:

Άρθρο 1

Ορισμοί

Για τους σκοπούς της παρούσας απόφασης:

- ως "πλαστά χαρτονομίσματα" και "κίβδηλα κέρματα" νοούνται τα χαρτονομίσματα και τα κέρματα όπως ορίζονται στο άρθρο 2 του κανονισμού (ΕΚ) αριθ. .../2001 του Συμβουλίου, της ... που καθορίζει τα αναγκαία μέτρα για την προστασία του ευρώ από την παραχάραξη(4),

- ως "παραχάραξη" ή "κιβδηλεία" του ευρώ, νοούνται οι πράξεις που περιγράφονται στα άρθρα 3 έως 5 της απόφασης-πλαισίου 2000/383/ΔΕΥ του Συμβουλίου, της 29ης Μαΐου 2000, για την προστασία από την παραχάραξη ενόψει της εισαγωγής του ευρώ με την επιβολή ποινών και άλλων κυρώσεων(5),

- ως "αρμόδιες αρχές" νοούνται οι αρχές που ορίζονται από τα κράτη μέλη, ιδίως οι εθνικές κεντρικές υπηρεσίες, με σκοπό τη συγκέντρωση των πληροφοριών, τη διαπίστωση των πράξεων "παραχάραξης" ή "κιβδηλείας" του ευρώ, τη δίωξη ή τον κολασμό τους,

- ως "τεχνικά και στατιστικά δεδομένα" νοούνται τα δεδομένα όπως ορίζονται στο άρθρο 2 του κανονισμού (ΕΚ) αριθ. .../2001,

- ως "σύμβαση της Γενεύης" νοείται η διεθνής σύμβαση για την καταστολή της παραχάραξης που υπεγράφη στη Γενεύη στις 20 Απριλίου 1929.

Άρθρο 2

Πραγματογνωμοσύνη για κέρματα και χαρτονομίσματα

Τα κράτη μέλη εξασφαλίζουν ότι στα πλαίσια των ποινικών ερευνών σχετικά με την παραχάραξη του ευρώ:

α) η αναγκαία πραγματογνωμοσύνη για τα χαρτονομίσματα για τα οποία υπάρχει υπόνοια ότι είναι πλαστά διενεργείται από το εθνικό κέντρο ανάλυσης (ΕΚΑ) που έχει ορισθεί δυνάμει του άρθρου 4 παράγραφος 1 του κανονισμού (ΕΚ) αριθ. .../2001

και

β) η αναγκαία πραγματογνωμοσύνη για τα κέρματα για τα οποία υπάρχει υπόνοια ότι είναι πλαστά, διενεργείται από το εθνικό κέντρο ανάλυσης κερμάτων (ΕΚΑΚ) που έχει συσταθεί ή ορισθεί δυνάμει του άρθρου 5 παράγραφος 1 του κανονισμού (EK) αριθ. .../2001.

Άρθρο 3

Διαβίβαση του πορίσματος της πραγματογνωμοσύνης

Τα κράτη μέλη εξασφαλίζουν ότι τα πορίσματα της πραγματογνωμοσύνης που διενεργείται από τα ΕΚΑ και τα ΕΚΑΚ σύμφωνα με το άρθρο 2 διαβιβάζονται στην Ευρωπόλ σύμφωνα με τις διατάξεις της σύμβασης για την ίδρυση ευρωπαϊκής αστυνομικής υπηρεσίας (σύμβαση Ευρωπόλ)(6) όταν οι έρευνες αφορούν μορφές οργανωμένου εγκλήματος που αναφέρονται στο άρθρο 2 παράγραφος 1 της εν λόγω σύμβασης.

Άρθρο 4

Υποχρέωση κοινοποίησης

1. Τα κράτη μέλη μεριμνούν ώστε οι εθνικές κεντρικές υπηρεσίες, που αναφέρονται στο άρθρο 12 της σύμβασης της Γενεύης, να κοινοποιούν στην Ευρωπόλ μέσω των εθνικών μονάδων, τις πληροφορίες που έχουν συγκεντρώσει σχετικά με ποινικές έρευνες για πράξεις παραχάραξης του ευρώ, συμπεριλαμβανομένων των πληροφοριών που λαμβάνουν από τρίτες χώρες.

2. Ο κατάλογος των κοινοποιημένων πληροφοριών καταρτίζεται από τα κράτη μέλη. Περιλαμβάνει κυρίως τα στοιχεία του φακέλου, τα στοιχεία του πλαστού νομίσματος, τις περιστάσεις ανακάλυψης της πλαστότητας, τις περιστάσεις της κατάσχεσης και τις διασυνδέσεις με άλλες υποθέσεις.

3. Οι αρμόδιες αρχές των κρατών μελών ανταλλάσσουν με την προσωρινή μονάδα δικαστικής συνεργασίας και στη συνέχεια με την Εurojust, όταν εκδοθεί η απόφαση για την ίδρυσή της, όλες τις πληροφορίες που σχετίζονται με ποινικές έρευνες προκειμένου να διευκολυνθεί η διαπίστωση των πραγματικών περιστατικών και να διασφαλισθεί αποτελεσματική δράση κατά της παραχάραξης του ευρώ. Η Ευρωπόλ και η Εurojust παρέχουν κάθε αναγκαία τεχνική συνδρομή στις αρμόδιες αρχές των κρατών μελών προκειμένου να διευκολυνθεί ο συντονισμός των ερευνών, να βελτιωθεί και να διευκολυνθεί η συνεργασία των οργάνων των κρατών μελών που είναι αρμόδια για τις έρευνες και τις διώξεις.

Άρθρο 5

Υποτροπή

Τα κράτη μέλη αποδέχονται την αρχή της υποτροπής υπό τις προϋποθέσεις που ορίζονται από την εθνική τους νομοθεσία και αναγνωρίζουν υπό τις προϋποθέσεις που ορίζονται εκεί ότι προαπαιτούμενο της υποτροπής είναι η ύπαρξη τελεσίδικης καταδικαστικής απόφασης η οποία έχει απαγγελθεί από άλλο κράτος μέλος για ένα από τα αδικήματα των άρθρων 3 έως 5 της απόφασης-πλαισίου 2000/383/ΔΕΥ ή για ένα από τα αδικήματα του άρθρου 3 της σύμβασης της Γενεύης, ανεξαρτήτως του παραχαραχθέντος νομίσματος.

Άρθρο 6

Έναρξη ισχύος

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα.

...,

Για το Συμβούλιο

Ο Πρόεδρος

(1) ΕΕ C ....

(2) ΕΕ C ....

(3) ΕΕ L 139 της 11.5.1998, σ. 1.

(4) ΕΕ L ...

(5) ΕΕ L 40 της 14.6.2000, σ. 1.

(6) ΕΕ C 316 της 27.11.1995, σ. 2.